รัฐทุ่มหนัก1.2หมื่นล้านเยียวยา
ครม.ปู อนุมัติงบ 1.2 หมื่นล้าน เยียวยาพิษน้ำ พร้อมเติมให้อีก 6,000 ล้าน
30 ต.ค. 2565

ครม.ปู อนุมัติงบ 1.2 หมื่นล้าน เยียวยาพิษน้ำ พร้อมเติมให้อีก 6,000 ล้าน
นายชลิตรัตน์ จันทรุเบกษา รองโฆษกประจำสำนักนายกฯ เปิดเผยว่า คณะรัฐมนตรี (ครม.) เมื่อวันที่ 8 พ.ย. มีมติอนุมัติงบ 4,430 ล้านบาท เพื่อชดเชยส่วนต่างอัตราดอกเบี้ยให้ผู้ประกอบการ ผู้พัฒนานิคมอุตสาห กรรม เขตหรือสวนอุตสาหกรรม ที่กู้เงินจากธนาคารออมสินเพื่อจัดทำระบบและลงทุนโครงสร้างพื้นฐานป้องกันอุทกภัย เป็นเวลา 7 ปี 
ก่อนหน้านี้ ครม.มีมติอนุมัติให้จัดหาแหล่งเงินกู้ 1.5 หมื่นล้านบาท ให้นิคมอุตสาหกรรมฯ และชดเชยอัตราดอกเบี้ยทั้งหมด โดยให้ธนาคารออมสินเป็นผู้ปล่อยกู้สินเชื่อในอัตราดอกเบี้ย 0.01% โดยรัฐบาลชดเชยส่วนต่างอัตราดอกเบี้ยให้
นอกจากนี้ ครม.มีมติอนุมัติโครงการและงบประมาณในการช่วยเหลือฟื้นฟูผู้ที่ได้รับผลกระทบจากอุทกภัยด้านสังคม เป็นวงเงิน 4,410 ล้านบาท พร้อมมอบหมายให้ส่วนราชการสำรวจความเสียหายและเสนองบฟื้นฟูหลังน้ำลดวงเงิน 6,000 ล้านบาท และเสนอ ครม.อนุมัติต่อไป 
น.ส.อนุตตมา อมรวิวัฒน์ รองโฆษกประจำสำนักนายกฯ กล่าวอีกว่า ครม.ยังมีมติอนุมัติงบ 3,100 ล้านบาท สำหรับจ่ายเป็นเงินช่วยเหลือผู้ประสบภัยในกรุงเทพมหานคร (กทม.) 30 เขต จำนวน 6.21 แสนครัวเรือน ครัวเรือนละ 5,000 บาท โดยให้ กทม.ตรวจสอบข้อมูลความถูกต้องให้แล้วเสร็จใน 2 สัปดาห์ จ่ายเงินให้ประชาชนภายใน 45 วัน